**Fulgerul ce arde pupila cuvântului și-o transformă în pâine - Răspuns lui Victor Bragagiu**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*pseudonimul morții - erupții din cascada roșului\*

pentru ceaiul din rouă al unei dimineți reușite

ies din corsetul aspru al silabei

interstițiul dintre două frunze pictează nuanțe de verde

care ard moliile din pleoape

am învățat să nu scad voluptățile subtile din murmurul pielii

eternitatea se adună ca un balsam în cuanta

luminii

atingeri mărunte picură sunete în bucla amprentelor

undeva pe curbură te ascunzi la vedere ud de însingurare

în cheia sol a unei partituri unice

n-am să uit mersul

pe tăișul simțirii șchiopătez de prea multă libertate și râd stelelor

din port-fardul zilei rebele

carminul zorilor îmi schimbă codul arterelor

cuvântul are contracții sisifice

nașterea

e un măcel de oglinzi

reflexia liberul arbitru cu hățurile tăiate

din răni zborul iese mai curat spălat îndelung precum mâinile chirurgilor

melodia țese urzeală de aur în burice

șapte sorți iau mulajul tălpii strămoșilor vocalele dau drumul aspersoarelor

semințele din adâncuri fluidizează piatra o transformă în

compost selenar

ogorul cuvântului creator mustește de nove

sângele nostru se zidește în temple

ruguri simfonice sunt poduri

sinapselor vieții

curajul

se mulează pe taina expansiunii

ascut bine culorile spărgătoare de gheață

între suflete

șarpele timpului expiază apoteotic în lucruri și sunete

calea lactee umflă sânul tăcerii

cuvintele alăptează iubirea

până devine majoră

când memorează alfabetul galactic al pulsului

desparte marea nuanțelor

cu toiagul expirului

duhul eliberează puterea din limba destinului

cine o prinde în năvodul magiei

fără să-și bea moartea ca pe-o anafură

păcătuiește

până nu învăț limbajul curcubeului marin nu mai ascult viscolul

din epiderma lumii

dirijorul din fosă preia bagheta minunii

diapazonul inimii irupe

tic tac

tac